**Molineux Stadium** je futbalový štadión v meste Wolverhampton, vo West Midlands v Anglicku. Je domovom futbalového klubu Wolverhampton Wanderers, ktorý momentálne pôsobí v Premier League. S kapacitou 31 750 miest je to 22. najväčší štadión v Anglicku.

Bol to jeden z prvých britských štadiónov, na ktorom boli nainštalované svetlomety. Konali sa tu aj jedny z prvých európskych klubových zápasov, a to už v päťdesiatych rokoch minulého storočia.

Po rekonštrukcii na začiatku 90. rokov, ktorá stála niekoľko miliónov libier, bol Molineux jedným z najväčších a najmodernejších štadiónov v Anglicku. Na štadióne sa odohrali zápasy anglickej reprezentácie do 21 rokov a anglickej seniorskej reprezentácie, ako aj prvé finále pohára UEFA v roku 1972.

Rekordnú účasť 61 315 divákov štadión zaznamenal v zápase proti Liverpoolu v roku 1939.

V roku 2010 boli oznámené plány prestavby v hodnote 40 miliónov libier a prepojenie troch strán štadióna za účelom zvýšenia kapacity na 38 000 miest. Prvá fáza tohto projektu bola dokončená v roku 2012. Ďalšie dve fázy boli odložené, pretože klub uprednostňoval financovanie mládežníckej akadémie. Zatiaľ neuskutočnené plány na dlhodobejšiu prestavbu štadióna, by mohli navýšiť kapacitu až na 50 000.

Štadión
-------

Štadión sa nachádza niekoľko sto metrov severne od centra Wolverhamptonu.

Štadión ma štyri tribúny:

* Tribúna Steva Bulla (predtým tribúna Johna Irelanda)
* Tribúna Sira Jacka Haywarda (predtým tribúna Jacka Harrisa)
* Tribúna Stana Cullisa
* Tribúna Billyho Wrighta

Pri štadióne sa nachádzajú sochy Billyho Wrighta a Stana Cullisa a 14. júna 2018 bola tiež odhalená socha sira Jacka Haywarda.

Celková kapacita štadióna je približne 32 000 miest. Ten bol rozsiahlo prestavaný v nadväznosti na vydanie tzv. Taylorovej správy, ktorá vyžaduje, aby všetky britské futbalové štadióny poskytovali miesto na sedenie všetkým účastníkom, a to po tragédii na štadióne Hillsborough.

Socha Billyho Wrighta pri štadióne Molineux
Pred prestavbou sa na štadión dostalo viac ako 60 000 divákov; rekordná oficiálna účasť na zápase je 61 315 v zápase FA Cupu proti Liverpoolu 11. februára 1939.

Dňa 24. júna 2003 na Molineux vystúpila skupina Bon Jovi pred 34 000 ľuďmi.

Až do mája 2011 mal Molineux kapacitu 29 400. Tribúna Stana Cullisa (5 500 miest) bola ale zbúraná kvôli prestavbe; dočasná kapacita sa tak znížila na 23 670. Spodné poschodie novej tribúny North Bank (s kapacitou 4 000) bolo otvorené v septembri 2011 pri druhom domácom zápase tímu v sezóne a zvýšilo kapacitu štadióna na 27 670. Horné poschodie novej tribúny (3 700 miest) bolo dokončené na začiatku sezóny 2012/13, čím sa celková kapacita štadióna zvýšila na 31 700.

Po zostupe z najvyššej súťaže v roku 2012 bol Juhozápadný roh štadióna na šesť rokov uzavretý, kým sa tím nedostal o 6 rokov neskôr späť do Premier League.

História
--------

### Začiatky

Štadión je pomenovaný po Benjaminovi Molineuxovi, úspešnom miestnom obchodníkovi, ktorý v roku 1744 kúpil pozemok, na ktorom bol štadión neskôr postavený. Pozemok odkúpil v roku 1860 OE McGregor, ktorý tu postavil zábavné centrum *Park Molineux Grounds*.

Pozemky boli predané Northamptonskému pivovaru v roku 1889, ktorý ho prenajal futbalovému celku Wolverhampton Wanderers, ktorý predtým hrával na Dudley Road. Prvý ligový zápas bol odohraný 7. septembra 1889. Víťazstvo 2:0 nad Notts County sledovalo vyše 4 000 ľudí.

Wolves kúpili pozemok až v roku 1923 za 5 607 libier (zodpovedá asi 300 000 libier roku 2018). Onedlho potom prebehla výstavba hlavnej tribúny Waterloo Road (podľa návrhu Archibalda Leitcheho ). V roku 1932 bola postavená aj nová tribúna pri ulici Molineux Street. Štadión mal vtedy štyri tribúny, ktoré zostali nezmenené ďalších päťdesiat rokov. Tribuna South Bank bola jednou z najväčších tribún nachádzajúcich sa za bránkou v celej Británii. 

Wolverhampton sa stal jedným z prvých klubov v Británii, ktorý mal na svojom štadióne svetlomety; tie boli na Molineux inštalované v roku 1953. Vôbec prvý osvetlený zápas sa odohral 30. septembra 1953, keď Wolves zvíťazili 3:1 proti národnému tímu Juhoafrickej republiky. Vďaka pridaniu svetlometov sa na štadióne odohrali rady priateľských zápasov proti tímom z celého sveta. Pred vytvorením Pohára majstrov európskych krajín a iných medzinárodných klubových súťaží boli tieto zápasy vysoko prestížne; zápasy často vysielala aj BBC. Nová sada svetlometov bola neskôr inštalovaná v roku 1957 za cenu 25 000 libier (asi 600 000 libier roku 2018), keď sa klub pripravoval na organizovanie prvých zápasov PMEZ.

### Ďalšia prestavba a úpadok

V roku 1958 boli odhalené plány na prestavbu štadióna, tie ale klubová rada odmietla a na štadióne nedošlo k žiadnym väčším zmenám počas ďalších 20 rokov.

Tribuna Molineux Street nesplnila štandardy zákona o bezpečnosti športových areálov z roku 1975. Klub sa pustil do výstavby novej tribúny, navrhnutej architektmi Atherdenom a Rutterom, ktorá mala kapacitu 9 348 miest. Táto nová tribúna, pomenovaná po Johnovi Irelande (vtedajšom prezidentovi klubu), bola otvorená 25. augusta 1979 pri zápase First Division proti Ipswich Town.

Tribúna Johna Irelanda (premenovaná na tribúnu Steva Bulla v roku 2003), dokončená v roku 1979, stála 2,5 milióna libier (asi 14 000 000 libier roku 2018). Náklady na stavbu tribúny uvrhli klub do vysokých dlhov. Tím sa tesne vyhol likvidácii v roku 1982, kedy ich však odkúpila firma, na čele ktorej stál bývalý hráč klubu Derek Dougan.

V roku 1986, keď klub zostúpil do Football League Fourth Division, boli tribúny Johna Irelanda a South Bank jedinými používanými časťami štadióna po tom, čo nové bezpečnostné zákony, zavedené po požiari na štadióne Bradfordu City, vynútili uzavretie tribún North Bank a Waterloo Road.

Nepriaznivá finančná situácia klubu znamenala, že štadión chátral a klub bol bez financií na opravu, či na presun do iného štadióna. Klub bol zachránený v auguste 1986, kedy mesto Wolverhampton odkúpilo pozemok za 1 120 000 libier (asi 3 000 000 libier roku 2018).

### Dnešný štadión

Prevzatie klubu a štadióna Sirom Jackom Haywardom v roku 1990 umožnilo prestavbu. Tribúna North Bank (na státie) bola zbúraná v októbri 1991 a nová tribúna Stana Cullisa bola dokončená pred sezónou 1992/93. Ďalej nasledovala demolácia tribúny Waterloo Road a otvorenie novej tribúny Billyho Wrighta v auguste 1993. Posledná fáza prestavby prišla v decembri 1993, kedy na mieste tribúny South Bank bola otvorená nová tribúna Jacka Harrisa. Novo zrekonštruovaný štadión bol slávnostne otvorený 7. decembra 1993 v priateľskom zápase proti maďarskému tímu Honvéd Budapešť.

V roku 2003 bola tribúna Johna Irelanda premenovaná na tribúnu Steva Bulla (najlepší strelec v histórii klubu). V auguste 2015 bola tribúna Jacka Harrisa premenovaná na tribúnu sira Jacka Haywarda, na počesť bývalého majiteľa klubu, ktorý predtým toho roku zomrel.

Rekordná návštevnosť štadióna v jeho aktuálnej konfigurácii je 31 746, čo bolo dosiahnuté v zápase proti Liverpoolu 23. januára 2020 v Premier League.

Aktuálna prestavba
------------------

Čiastočne postavená tribúna Stana Cullisa v októbri 2011
V máji 2010 boli oznámené plány na ďalšiu prestavbu za niekoľko miliónov libier s cieľom rozšíriť kapacitu štadióna. Žiadosť o stavebné povolenie bola podaná v septembri 2010 a bola udelená o tri mesiace neskôr.

**Fáza 1** tohto procesu bola potvrdená vo februári 2011, a bola zahájená 23. mája 2011 demoláciou tribúny Stana Cullisa. Na jej mieste sa mala postaviť nová dvojposchodová tribúna (7 798 miest).

Táto fáza bola finančne pokrytá dodávateľmi z Buckingham Group. V septembri 2011 bolo prízemné poschodie otvorené, čo zvýšilo dočasnú kapacitu štadióna na 27 828. Tribúna bola úplne otvorená 11. augusta 2012 pri úvodnom zápase sezóny 2012/13; nová oficiálna kapacita štadióna bola opäť navýšená, tentoraz na 31 700.

**Fáza 2** je plánovaná prestavba tribúny Steva Bulla počas dvoch sezón. Práce mali byť pôvodne zahájené v lete 2012, ale boli odložené na dobu neurčitú. V januári 2013 majiteľ klubu Steve Morgan uviedol, že klub uprednostní prestavbu svojich akademických zariadení pred štadiónom. Na konci tejto fázy prestavby by kapacita štadióna mala dosiahnuť okolo 36 000.

Cieľom **Fázy 3** je výstavba tretieho poschodia na tribúne sira Jacka Haywarda, ktorá ju prepojí s novou tribúnou Steva Bulla. To by zvýšilo kapacitu až na 38 000 miest.

**Fáza 4** je predbežný plán na úplnú prestavbu tribúny Billyho Wrighta, ktorý by zvýšil kapacitu štadióna až na 50 000. Pre túto fázu zatiaľ nebolo požiadané o stavebné povolenie a zostáva tak iba teoretickým plánom pre budúcnosť.

**Fáza 4** z príchodom nových majiteľov z Číny je pre klub vysoká priorita, aby sa kapacita štadióna čím skôr rozšírila na 50 000.

Referencie
----------

*Tento článok je čiastočný alebo úplný preklad článku Molineux Stadium na anglickej Wikipédii.*

1. ↑   *Tims 92 - Wolverhampton Wanderers, Old Pictures of Molineux* [online]. Blogspot.com, [cit. 2015-08-20]. Dostupné online.
2. ↑   *Molineux Stadium - Wolverhampton - The Stadium Guide* [online]. 2018-11-19, [cit. 2023-06-30]. Dostupné online. (po flámsky)
3. 1 2 3   *Wolves unveil Molineux redevelopment plans* [online]. wolves.co.uk, 28 May 2010. Dostupné online. Archivované 2010-05-31 z originálu.
4. ↑   *Sir Jack Statue Unveiled Outside Molineux | Club | News* [online]. Wolverhampton Wanderers FC, [cit. 2023-06-30]. Dostupné online. (po anglicky)
5. ↑   *Matchdetails from Wolves - Liverpool played on Saturday 11 February 1939 - LFChistory - Stats galore for Liverpool FC!* [online]. www.lfchistory.net, [cit. 2023-06-30]. Dostupné online.
6. ↑  LARGE, Heather. *Flashback to 2003: Thousands flock for a date with rock royalty* [online]. www.expressandstar.com, 2022-06-20, [cit. 2023-06-30]. Dostupné online. (po anglicky)
7. ↑   *Molineux redevelopment takes shape* [online]. www.shropshirestar.com, 2011-07-28, [cit. 2023-06-30]. Dostupné online. (po anglicky)
8. 1 2 3 4   *Historical UK inflation rates and calculator* [online]. [Cit. 2019-01-21]. Dostupné online.
9. ↑   *Will you make a stand for terraces' return?* [online]. [Cit. 2018-05-10]. Dostupné online.
10. ↑   *Archived copy* [online]. [Cit. 2015-06-20]. Dostupné online.
11. ↑  Corbett, Clive. *Out of Darkness*. Kingswinford : Geoffrey Publications, 2011. ISBN 978-0955722028.
12. ↑   *Molineux: Wolverhampton Wanderers* [online]. [Cit. 2019-01-21]. Dostupné online.
13. ↑   *Ground capacity raised* [online]. wolves.co.uk, 11 June 2003, [cit. 2023-06-30]. Dostupné online. Archivované 2012-09-02 z originálu.
14. ↑   *Sir Jack Hayward stand named at Wolverhampton Wanderers* [online]. BBC.co.uk, August 2015. Dostupné online.
15. ↑   *Wolves v Liverpool, 2019/20*. Premier League.
16. ↑   *Wolves submit Molineux planning application* [online]. [Cit. 2023-06-30]. Dostupné online. Archivované 2012-08-30 z originálu.
17. ↑   *Green light for stadium plans* [online]. [Cit. 2023-06-30]. Dostupné online. Archivované 2012-09-19 z originálu.
18. 1 2   *Green light for Molineux redevelopment* [online]. wolves.co.uk, 10 February 2011, [cit. 2023-06-30]. Dostupné online. Archivované 2012-09-08 z originálu.
19. ↑   *Wolves confirm plans to redevelop Molineux ground* [online]. BBC News, 10 February 2011. Dostupné online.
20. ↑   *Stadium: Buckingham Group appointed* [online]. wolves.co.uk, 10 February 2011, [cit. 2023-06-30]. Dostupné online. Archivované 2012-09-08 z originálu.
21. ↑   *Date set for new stand* [online]. wolves.co.uk, 24 August 2011, [cit. 2023-06-30]. Dostupné online. Archivované 2012-07-21 z originálu.
22. ↑   *Stan Cullis safety certificate granted* [online]. wolves.co.uk, 9 September 2011, [cit. 2023-06-30]. Dostupné online. Archivované 2012-09-15 z originálu.
23. ↑   *Stan Cullis Stand official opening* [online]. wolves.co.uk, 9 August 2012, [cit. 2023-06-30]. Dostupné online. Archivované 2013-01-13 z originálu.
24. ↑   *Wolves to postpone Steve Bull Stand redevelopment* [online]. wolves.co.uk, 19 January 2012, [cit. 2023-06-30]. Dostupné online. Archivované 2012-06-20 z originálu.
25. ↑   *Steve Bull Stand update* [online]. wolves.co.uk, 8 January 2013, [cit. 2023-06-30]. Dostupné online. Archivované 2013-01-11 z originálu.
26. ↑   *Wolves Plan To Expand Molineux To 50,000 Capacity* [online]. footballgroundguide.com, 2019-02-19, [cit. 2023-06-30]. Dostupné online. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Molineux Stadium**

Literatúra
----------

* Matthews, Tony. *Wolverhampton Wanderers: The Complete Record*. Derby : Breedon Books, 2008. ISBN 978-1-85983-632-3.

Externé odkazy
--------------

* Oficiálna webová stránka
* Historická návštevnosť Molineux Stadium
* Fotky štadióna v priebehu rokov Archivované 2010-06-02 na Wayback Machine Archivované 2. 6. 2010 na Wayback Machine.
* Oficiálne webové stránky Wolverhamptonu Wanderers